Ants Laikmaa tänav
Ants Laikmaa tänav on tänav Tallinnas Kesklinnas Südalinna ja Kompassi asumis. Tänav algab Narva maantee ja Hobujaama tänava ristmikult, lõunasse suundudes ristub Gonsiori tänavaga ja jätkub kuni Rävala puiesteeni, kus tänav lõpeb. Enne Rävala puiestee pikenduse väljaehitamist lõppes tänav Tartu maantee alguses. Ka trammiliinide 2 ja 4 trammitee kulges 1970. aastani Narva maanteelt Tartu maanteele mööda Ants Laikmaa tänavat. Tänav on nimetatud maalikunstnik Ants Laikmaa järgi.